0571.xml
صدر مملکت ممنون حسین کی افغانستان کے نئے صدر اشرف غنی اور چیف ایگزیکٹو عبداﷲ عبداﷲ کی تقریب حلف برداری میں شرکت
کابل ۔ 29ستمبر (اے پی پی) صدر مملکت ممنون حسین نے افغانستان کے نئے صدر اشرف غنی اور چیف ایگزیکٹو عبداﷲ عبداﷲ کی حلف برداری کی تقریب میں شرکت کی جو پیر یہاں صدارتی محل میں منعقد ہوئی۔ چیف جسٹس افغانستان نے نئے صدر اشرف غنی سے حلف لیا جبکہ بعد ازاں صدر اشرف غنی نے عبداﷲ عبداﷲ سے چیف ایگزیکٹو کے عہدے کا حلف لیا۔ ۔پختونخوا ملی عوامی پارٹی کے چیئرمین محمود اچکزئی، عوامی نیشنل پارٹی کے صدر اسفند یار ولی اور قومی وطن پارٹی کے سربراہ آفتاب شیرپاؤ بھی تقریب میں شریک تھے۔ صبح ساڑھے دس بجے کے قریب شروع ہونے والی تقریب حلف برداری میں سبکدوش ہونے والے صدر حامد کرزئی سمیت افغانستان کے سرکردہ رہنما موجود تھے۔ دریں اثناء ترجمان دفترخارجہ نے کہاکہ صدر ممنوں حسین نے افغان حکومت کی دعوت پر کابل کا سرکاری دورہ کیا۔ ترجمان نے کہاکہ پاکستان نے قومی یکجہتی حکومت کے بارے میں معاہدے پر دستخط اور انتخابی عمل کی تکمیل پرافغان عوام اور قیادت کو مبارک با دی۔ ترجمان نے کہاکہ حلف برداری کی تقریب میں صدر مملکت کی شرکت افغانستان میں پرامن جمہوری تبدیلی کیلئے پاکستان کی مسلسل حمایت کی غماز ہے۔ انہوں نے کہا کہ اس دورے سے دونوں بردار ممالک کے درمیان تعلقات کو تقویت ملے گی۔
APP
29.09.14
0571p.xml
جنگ سے تھک چکے،طالبان امن کیلئے آئیں،اشرف غنی نے افغان صدر ،عبداللہ سے چیف ایگزیکٹو کا حلف اٹھا لیا
کابل(اے پی پی)افغانستان کے نئے صدر اشرف غنی اور ملک کے پہلے چیف ایگزیکٹوعبداللہ عبداللہ نے اپنے عہدوں کا حلف اٹھا لیاہے۔صدر اشرف غنی نے طالبان کو امن مذاکرات میں شامل ہونے کی دعوت دیتے ہوئے کہا کہ 13سال گزر چکے ہیں ،اب طالبان کو ملک میں قیام امن کے لئے اگے آنا چاہئے ۔دوسری جانب دو خودکش حملوں میں 4سکیورٹیاہلکاروں سمیت 15افراد ہلاک ہو گئے ۔طالبان نے حملہ کی ذمہ داری قبول کر لی ۔میڈیا رپورٹ کے مطابق نو منتخب افغان صدر اشرف غنی نے ملک کے چیف جسٹس نے حلف لیا جس کے بعد انہوں نے ملک کے پہلے چیف ایگزیکٹو عبداللہ عبداللہ کی تعیناتی کے قانون پر دستخط کئے اور پھر حلف لیا ۔حلف برداری کے بعد عبداللہ عبداللہ نے اپنے مختصر خطاب میں کہا کہ کل کے حریف آج ایک ٹیم بن چکے ہیں اور وہ مل کر ملک کی ترقی کے لئے کام کریں گے۔ نو منتخب افغان صدر اشرف غنی نے اپنی تقریر میں اپنے انتخاب پر ملک کے عوام کا شکریہ ادا کر تے ہوئے کہا کہ ملک میں پہلی مرتبہ اقتدار کی جمہوری منتقلی قابل تعریف ہے ۔انہوں نے حکومتی امور چلانے میں تعاون کی اپیل کرتے ہوئے کہا کہ اگر وہ غلط فیصلہ کریں تو ان پر تنقید کی جائے ۔انہوں نے حکومت مخالف بالخصوص طالبان اور حزب اسلامہ کو امن مزاکرات کی دعوت دیتے ہوئے کہا کہ انکے جو بھی مسائل ہیں ہمیں بتائیں انکا حل تلاش کرینگے ،اشرف غنی نے کہا کہ سکیورٹی ہماری عوام کا اہم مطالبہ ہے اور ہم جنگ سے تھک چکے ہیں ۔تقریب میں ملک کے دع نئے نائب صدر عبدالرشید دوستم اور سرور دانش اور چیف ایگزیکٹو کے دو معاونین نے بھی اپنے عہدوں کا حلف لیا ۔تقریب حلف برداری میں غیر ملکی رہنماؤں اور سفیروں سمیت سینکڑوں اہم شخصیات موجود تھیں ۔تقریب میں پاکستان کی نمائندگی صدر ممنون حسین نے کی جبکہ سابق پاکستانی وزیر صدرداخلہ آفتاب شیر پاؤ اور محمود خان اچکزائی اور اسفند یار ولی جیسے سیاست دان بھی وہاں موجود تھے۔حلف برداری کی تقریب سے سبکدوش ہونے والے افغان صدر حامد کر زئی نے بھی الوداعی خطاب کیا ۔قبل ازاں حامد کر زئی نے صدر کی حیثیت سے ٹی وی سے نشر ہونے والے اپنے آخری پیغام میں افغان عوام کو مخاطب کرتے ہوئے ایک مرتبہ پھر امریکہ کو نشانہ بناتے ہوئے کہا کہ افغانستان میں گزشتہ کئی سالوں سے جاری جنگ افغانوں کے درمیاں نہیں تھی بلکہ غیر ملکیوں کے لیے تھی۔انہوں نے پاکستان پر بھی کڑی تنقید کی اور الزام عائد کیا کہ وہ افغانستان کہ خارجہ پالیسی پر کنٹرول حاصل کرنا چاہتاہے۔ان کا کہنا تھا کہ امن تب تک نہیں آئے گا جب تک امریکا اور پاکستان ایسا نہیں چاہیں گے۔انہوں نے نو منتخب صدر اشرف غنی کو بھی امریکا کے ساتھ معاملات میں محتاط رہنے کا مشورہ دیا ہے۔صدر ممنون حسین نے افغان صدر ڈاکٹر اشرف غنی اور چیف ایگزیکٹو عبداللہ عبداللہ سے صدارتی محل میں ملاقات کی اور کہا کہ ماضی بیت گیا ،نئے سرے سے تعلقات کو باہمی احترام اور محبت کے جذبے سے استوار کریں گے ۔پاکستان اور افغانستان کو مل کر دہشت گردی کے خلاف کام کرناہے ۔
daily_waqt
30.09.14